প্রধানমন্ত্রী নরেন্দ্র মোদী আজ দেশের প্রথম স্বরাষ্ট্রমন্ত্রী সর্দার বল্লভভাই পটেলের জন্মদিনটি মহা ধুমধামের সঙ্গে পালন করলেন, অন্যদিকে দায়সারা উল্লেখ করলেন প্রাক্তন প্রধানমন্ত্রী ইন্দিরা গাঁধীর প্রয়াণ বার্ষিকীর। গত বছরের মতো এবারও ইন্দিরার সমাধিক্ষেত্র শক্তিস্থলে যাননি প্রধানমন্ত্রী। টুইট করে আজ প্রয়াত প্রধানমন্ত্রীকে শ্রদ্ধা জানিয়েছেন তিনি। নয়াদিল্লির পটেল চকের অনুষ্ঠানে মোদী বলেন, ‘‘আজকের দিনটি ভোলা যাবে না। কারণ, এই দিনই দেশের জন্য প্রাণ দিয়েছিলেন প্রাক্তন প্রধানমন্ত্রী ইন্দিরা গাঁধী।’’ এভাবেই আজ ইন্দিরা-স্মরণ সেরেছেন মোদী। একই দিনে দুই অনুষ্ঠানে কেন সরকারের দু’রকম ভূমিকা, তা নিয়েই উঠেছে রাজনীতির প্রশ্ন।